
A fürtfelezés hatása a Zweigelt szőlőfajta termésmennyiségére, -minőségére, továbbá a fürtfonnyadás gyakoriságára és mértékére

A szőlőfürtök fonnyadással járó elváltozása közel fél évszázada ismert élettani betegség. Számottevő gazdasági kárt okoz, továbbá minőségi csökkenéssel jár. A jelenség következtében a termés veszít rugalmasságából, a bogyók víztartalma csökken, beltartalmi mutatóik kedvezőtlen irányba mozdulnak. Az eddigi eredmények alapján sem kórtani, sem kártevők által előidézett jelenségről nem beszélhetünk. Fitotechnikai hibák, valamint éghajlati és edafikus tényezők, továbbá tápanyag-utánpótlási gondok komplex eredménye miatt fonnyadhatnak a fürtök. A többféle hipotézis következtében többféle kezelés, illetve ezek együttes alkalmazása lehet eredményes. Ezért munkánk során igyekeztünk a publikált tapasztalatok alapján meggyőződni a fürtvég visszavágás hatásáról és hazai körülmények közti alkalmazhatóságáról. Mivel az évről-évre eltérő mértékben fellépő fonnyadás a fürt csúcsától kezdve terjed felfelé, logikus megoldás az alsó harmad eltávolítása, így elkerülhető a fürtfonnyadás felbukkanása, de legalábbis mérsékelhető a hatása. Ezeken kívül további célnak tekintettük a megfigyelt tendenciák matematikai-statisztikai igazolását és az évjárathatás értékelését is. Dunakeszin egy Zweigelt-ültetvényben véletlenszerűen kiválasztott tőkéken végeztük el a beavatkozást, megegyező számú egyedet pedig kezelés nélkül hagytunk kontrollnak. A szüret előtt állapot-felvételezést tartottunk a fonnyadás mértékének becslésére, a mintákat pedig laboratóriumban elemeztük.
Munkánk során az alábbi változásokat vártuk:
1. A fürtfonnyadás gyakoriságának mérséklődése
2. A fürtfonnyadás mértékének mérséklődése
3. A termés mennyiségének korlátozása, a túlterhelés megakadályozása
4. A cukortartalom növekedése
5. Az összes titrálható savtartalom csökkenése
6. A levelekben mért alacsony kálium-szint és a fürtfonnyadás összefüggésének igazolása
7. A legnagyobb mértékű fürtfonnyadás lokalizálása a kordonkaron
A fürtfelezés hatására a következő eredményeket kaptuk:
1. Szignifikánsan több egészséges fürtöt találtunk
2. Közel felére csökkent a fonnyadt fürtök száma
3. A termésmennyiség és a fürtszám nem változott
4. A cukortartalomra és az összes titrálható savtartalomra kezeléshatás nem, de évjárathatás érvényes
5. Nem szignifikáns kálium-növekedést mértünk a kezelt tőkék esetében
6. A kordonkar (a tőketörzstől számított) legtávolabbi harmadán a legnagyobb a fürtfonnyadás mértéke



